Kommissionens forordning (EF) nr. 44/2003

af 10. januar 2003

om ændring af forordning (EF) nr. 2584/2000 om indførelse af en ordning for fremsendelse af oplysninger om visse leveringer af okse- og svinekød ad landevej til Den Russiske Føderations område

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1254/1999 af 17. maj 1999 om den fælles markedsordning for oksekød(1), senest ændret ved Kommissionens forordning (EF) nr. 2345/2001(2), særlig artikel 33, stk. 12, og artikel 41, samt de tilsvarende bestemmelser i de øvrige forordninger om fælles markedsordninger for landbrugsprodukter, og

ud fra følgende betragtninger:

(1) I artikel 2 i protokol 2 om gensidig bistand til korrekt anvendelse af toldlovgivningen, der er knyttet som bilag til partnerskabs- og samarbejdsaftalen om oprettelse af et partnerskab mellem De Europæiske Fællesskaber og deres medlemsstater på den ene side og Den Russiske Føderation på den anden side(3), er det fastsat, at parterne yder hinanden bistand med henblik på at sikre, at toldlovgivningen anvendes korrekt, særlig ved at forebygge, påvise og undersøge overtrædelser af denne lovgivning. For at iværksætte denne administrative bistand har Kommissionen, der er repræsenteret ved Det Europæiske Kontor for Bekæmpelse af Svig (i det følgende benævnt "OLAF"), og de russiske myndigheder indgået en aftale om oprettelse af en mekanisme for meddelelser om varebevægelser mellem Fællesskabet og Den Russiske Føderation.

(2) I forbindelse med denne administrative bistand har forordning (EF) nr. 2584/2000(4) specifikt for transporter af okse- og svinekød til Den Russiske Føderation ad landevej fastsat dels de oplysninger, som de erhvervsdrivende skal sende til medlemsstaternes myndigheder, dels en ordning for fremsendelse af disse oplysninger mellem medlemsstaternes myndigheder, OLAF og de russiske myndigheder.

(3) Disse oplysninger samt ordningen for fremsendelse af oplysninger skal gøre det muligt at følge udførslen af de pågældende produkter til Den Russiske Føderation og i givet fald identificere de tilfælde, hvor restitutionen er uretmæssigt udbetalt og skal inddrives.

(4) På baggrund af de gode erfaringer med den ordning, der blev indført ved forordning (EF) nr. 2584/2000, bør ordningen for fremsendelse af oplysninger udvides, således at den omfatter udførsler af de pågældende produkter med alle former for transportmidler, giver eksportøren midler til bedre at specificere de anvendte transportbestemmelser og tillægger de oplysninger, som opnås gennem denne ordning, retlig betydning.

(5) Ifølge artikel 16, stk. 4, i Kommissionens forordning (EF) nr. 800/1999 af 15. april 1999 om fælles gennemførelsesbestemmelser for eksportrestitutioner for landbrugsprodukter(5), senest ændret ved forordning (EF) nr. 1253/2002(6), kan Kommissionen i visse særlige tilfælde fastsætte, at indførselsbeviset betragtes som ført ved hjælp af særskilte dokumenter eller på anden måde. For de udførsler, der er fastsat i denne forordning, bør oplysningerne fra de russiske myndigheder derfor betragtes som et nyt bevis, der supplerer de allerede eksisterende beviser.

(6) Derfor bør forordning (EF) nr. 2584/2000 ændres.

(7) De i denne forordning fastsatte foranstaltninger er i overensstemmelse med udtalelse fra de berørte forvaltningskomitéer -

UDSTEDT FØLGENDE FORORDNING:

Artikel 1

I forordning (EF) nr. 2584/2000 foretages følgende ændringer:

1) I titlen udgår udtrykket "ad landevej".

2) I artikel 1, stk. 1, udgår udtrykket "på lastbil".

3) Artikel 2 affattes således:

"Artikel 2

Eksportører, der ønsker at nyde godt af de i artikel 4, stk. 2, omhandlede bestemmelser, meddeler for hver udførselsangivelse senest ti arbejdsdage efter aflæsningen af produkterne i Rusland det centrale organ, som udførselsmedlemsstaten har udpeget, følgende oplysninger:

a) udførselsangivelsens nummer, udførseltoldstedet og datoen for afslutningen af toldformaliteterne for udførsel

b) produkternes betegnelse med angivelse af den kombinerede nomenklaturs ottecifrede produktkoder

c) nettomængden i kg

d) nummeret på TIR-carnet eller referencenummeret på det interne russiske forsendelsesdokument DKD eller nummeret på erklæringen om overgang til frit forbrug i Rusland TD1/IM40

e) i givet fald containerens nummer

f) transportmidlets identifikationsnummer og/eller navn ved leveringens ankomst til Rusland

g) licensnummeret for det lager under toldkontrol, hvortil produktet er leveret i Rusland

h) datoen for levering af produktet på lageret under toldkontrol i Rusland."

4) Artikel 4, stk. 2, affattes således:

"2. Når det i artikel 3, stk. 3, omhandlede svar er positivt, betragtes det som bevis for afslutning af toldformaliteterne for indførsel, jf. artikel 16, stk. 1, i forordning (EF) nr. 800/1999."

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes på leveringer, som de i artikel 1 omhandlede udførselsangivelser antages for fra den 1. juni 2003.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 10. januar 2003.

På Kommissionens vegne

Franz Fischler

Medlem af Kommissionen

(1) EFT L 160 af 26.6.1999, s. 21.

(2) EFT L 315 af 1.12.2001, s. 29.

(3) EFT L 327 af 28.11.1997, s. 48.

(4) EFT L 298 af 25.11.2000, s. 16.

(5) EFT L 102 af 17.4.1999, s. 11.

(6) EFT L 183 af 12.7.2002, s. 12.